ตลท.เตือนผู้ถือหุ้นระวังการมอบฉันทะแก่บุคคลอื่น
ตลท. เตือนผู้ถือหุ้น TTA ให้ระวังการมอบฉันทะแก่บุคคลอื่นเข้าร่วมประชุมแทน
27 พ.ค. 2554

ตลท. เตือนผู้ถือหุ้น TTA ให้ระวังการมอบฉันทะแก่บุคคลอื่นเข้าร่วมประชุมแทน
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า จากกรณีที่มีการระบุว่ามีกลุ่มผู้ถือหุ้นหนึ่งมีการติดต่อกับ บริษัท โทรรีเซนไทย เอเยนส์ซีส์ (TTA ) เพื่อให้จัดการประชุมวิสามัญผู้ถือหุ้น และเปลี่ยนแปลงการดำเนินงานและผู้บริหารของบริษัทตามที่ปรากฎข่าวในสื่อมวลชน ตลท.ได้ประสานงานกับบริษัทเพื่อติดตามความเคลื่อนไหวในกรณีดังกล่าวอย่างใกล้ชิด ตั้งแต่วันที่ 23 พ.ค. 2554 และได้ติดต่อให้บริษัทเปิดเผยข้อมูลมายังตลท.เมื่อวันที่ 26 พ.ค. ที่ผ่านมา 
สำหรับกรณีวันที่ 27 พ.ค. ได้ปรากฎข่าวในสื่อมวลชนระบุชื่อผู้ถือหุ้นที่มีส่วนเกี่ยวข้องกับกรณีดังกล่าวนั้น ตลท.ได้ประสานงานกับสำนักงานคณะกรรมการกำกับหลักทรัพย์ (ก.ล.ต.) ได้รวบรวมข้อมูลการถือหุ้น ตั้งแต่ปิดสมุดทะเบียนครั้งที่ผ่านมา จนถึงครั้งล่าสุด รวมทั้งการซื้อขายหลักทรัพย์ของผู้ที่เกี่ยวข้อง เพื่อเตรียมจัดส่งให้ ก.ล.ต. ใช้ประกอบการพิจารณาเกี่ยวกับกรณีดังกล่าว โดยเฉพาะประกอบพิจารณาจัดประชุมผู้ถือหุ้นของบริษัทที่จะขึ้นเร็วๆ นี้
นอกจากนั้น กรณีที่ได้ปรากฎตามข่าวว่ามีการขอหนังสือมอบฉันทะจากผู้ถือหุ้นเพื่อเปิดประชุมวิสามัญผู้ถือหุ้นบริษัท ตลท.ขอให้ผู้ถือหุ้นทำความเข้าใจและใช้ความระมัดระวังในการมอบฉันทะแก่บุคคลใดๆ โดยพิจารณามอบฉันทะให้ตรงกับเรื่องที่ประสงค์จะเสนอเข้าที่ประชุมผู้ถือหุ้นให้ชัดเจน
“กรณีดังกล่าวส่งผลกระทบตอความน่าเชื่อถือในตลาดทุนโดยรวม ซึ่งตลท.ได้ประสานงานกับ ก.ล.ต.อย่างใกล้ชิด เพื่อให้ความร่วมมือกับ ก.ล.ต.ในการตรวจสอบกรณีดังกล่าวอย่างเต็มที่เพื่อให้เกิดความชัดเจนแกผู้ลงทุนโดยเร็ว” นายจรัมพร กล่าว
 



ภาพประกอบข่าว